ANC het ‘geen plan’ om verpleegkrisis om te keerFoto ter illustrasie. (Foto: pixabay) Die DA sê hy gaan nie toelaat dat die ANC die land se primêre gesondheidsorgstelsel in duie laat stort weens sy onverskillige houding oor opleidingskolleges vir verpleegpersoneel nie. DA-LP Madeleine Hicklin het Maandag gesê die ANC-regering het in sy oorhaastige poging om die Nasionale Gesondheidsversekering (NGV) te implementeer, “geen plan om die dreigende verpleegkrisis in Suid-Afrika reg te ruk nie”. Hicklin het gesê die ANC het ŉ DA-geleide parlementêre mosie om die kwessie te bespreek, afgeskiet. “Ek gaan aan die minister van gesondheid, dr. Zweli Mkhize, skryf en hom vra om ŉ omvattende openbare verklaring vry te stel, waarin hy ŉ verduideliking gee van wat sy departement gaan doen om die gestaakte proses om nuwe en bestaande verpleegopleidingsinstellings te akkrediteer, so gou moontlik weer aan die gang te kry,” het Hicklin gesê. Hicklin het gesê die ANC het verlede week beswaar gemaak teen die mosie waarin Mkhize gevra word om te verduidelik hoekom die akkreditasieproses so sloer. Volgens haar eindig die programme by geakkrediteerde instellings op 31 Desember vanjaar en gaan die instellings daarna – weens die gebrek aan akkreditasie deur die departement – nie met opleiding kan voortgaan nie. Sy het gesê die langsame akkreditasieproses hou ŉ gevaar vir die volhoubaarheid van die primêre gesondheidsorgstelsel in. As niks gedoen word om die akkreditasieproses te versnel nie, gaan verpleegkolleges nie belangrike programme in onder meer pediatriese sorg, verloskunde en traumaversorging kan voortsit nie. “Dit is ŉ raaisel hoe die ANC-regering beoog om sy NGV-teiken van een personeellid vir elke 40 pasiënte te verseker, terwyl hy duidelik wys dat hy nie bereid of daartoe verbind is om ŉ dringende oplossing vir die verpleegkrisis te vind nie. “Die werklikheid is dat die huidige verhouding van een tot 1 000 net gaan vererger as die versuim om sentrums vir hoër onderwys vir verpleegkunde in 2020 te akkrediteer, gaan voortduur,” het Hicklin gesê. Die DA sê as Mkhize aanhou om sy kop in die sand te begrawe, dui vooruitskattings dat daar teen 2025 – wanneer die NGV na verwagting ten volle geïmplementeer gaan wees – ŉ verpleërtekort van 400 000 gaan wees. Hicklin het gesê die onderliggende probleme in die land se gesondheidsorgstelsel moet opgelos word en dat die opleiding van verpleegpersoneel een van die hoekstene hiervan is. “ŉ DA-regering sal R1 miljard per jaar vir opleidingsprogramme in die sektor beskikbaar stel.” Solidariteit het vroeër vanjaar gewaarsku verpleegkunde as beroep is in gevaar in Suid-Afrika en dat die lewering van gekwalifiseerde verpleegkundiges in al die verpleegkategorieë sedert 2013 met byna 40% gekrimp het. Die burgerregtegroep AfriForum het ook vantevore al gesê die kritieke en toenemende tekort aan verpleegpersoneel in Suid-Afrika is ŉ fatale swakplek in die strewe om die beoogde NGV in werking te stel.